19/06/2019 | Administración LocalMunicipal
Toques
Aprobación definitiva da modificación puntual do Plan xeral de ordenación urbana do Concello de Toques para a redelimitación do núcleo rural de Vilariño, parroquia de Oleiros

APROBACIÓN DEFINITIVA DA MODIFICACIÓN PUNTUAL DO PLAN XERAL DE ORDENACIÓN URBANA DO CONCELLO DE TOQUES PARA A REDELIMITACIÓN DO NÚCLEO RURAL DE VILARIÑO, PARROQUIA DE OLEIROS Mediante Resolución do 16 de abril de 2019 da Dirección Xeral de Ordenación do Territorio e Urbanismo da Consellería de Medio Ambiente, Territorio e Vivenda da Xunta de Galicia, publicada no DOG núm.100, do 28 de maio de 2019, foi outorgada a aprobación definitiva á modificación puntual do Plan Xeral de ordenación municipal do Concello de Toques para a redelimitación do núcleo rural de Vilariño, parroquia de Oleiros, de acordo co establecido no artigo 82 e 88.4 da Lei 2/2016, do 10 de febreiro, do solo de Galicia e artigo 70 da Lei 7/1985, do 2 de abril, reguladora das bases do réxime local, publícase no BOP a normativa e as ordenanzas da modificación puntual, unha vez inscrita a devandita modificación puntual no Rexistro de Planeamento Urbanístico na data de 06-06-2019. Contra a dita orde cabe interpoñer recurso contencioso-administrativo ante a Sala do Tribunal Superior de Xustiza de Galicia, no prazo de dous meses, a contar desde o día seguinte ao da súa publicación no Diario Oficial de Galicia do 28 de maio de 2019, segundo dispoñen os artigos 10 e 46 da Lei 29/1998, do 13 de xullo, reguladora da xurisdicción contencioso-administrativa. En consecuencia, de seguido procédese a publicacion íntegra da Modificación Puntual do PXOM do Con­cello de Toques para a redelimitación do núcleo rural do Vilariño, parroquia de Oleiros: ÍNDICE DOCUMENTO DE APROBACIÓN PROVISIONAL DA MODIFICACIÓN PUNTUAL DO PXOM PARA A REDELIMITACIÓN DO NÚCLEO RURAL DO VILARIÑO (OLEIROS) 1. MEMORIA INFORMATIVA.1.1.–INTRODUCIÓN.1.2.–ANTECEDENTES.1.3.–AXENTES.1.4.–IDENTIFICACIÓN DO NÚCLEO RURAL.1.5.–DESCRICIÓN DA SITUACIÓN ACTUAL.2. MEMORIA XUSTIFICATIVA.2.1.–OBXECTO DA MODIFICACIÓN PUNTUAL.2.2.–INTERESE PÚBLICO DA MODIFICACIÓN PUNTUAL.2.3.–XUSTIFICACIÓN DA NOVA DELIMITACIÓN.2.4.–GRAO DE CONSOLIDACIÓN E ORDENANZA APLICABLE.2.5.–NATUREZA DO PROCEDEMENTO QUE SE FORMULA.2.6.–CONTIDO DA MODIFICACIÓN PUNTUAL.2.6.1. Textos do PXOM que se modifican.2.6.2. Planos do PXOM que se modifican.2.7.–TRAMITACIÓN.2.7.–CONTIDO DO DOCUMENTO.3. NORMATIVA E TRAMITACIÓN.3.1.–DISPOSICIÓNS XERAIS.3.1.1.–Marco legal.3.1.2.–Ámbito de aplicación.3.1.3. Contido.4. PLANOS. DOCUMENTO DE APROBACIÓN INICIAL DA MODIFICACIÓN PUNTUAL DO PXOM PARA A REDELIMITACIÓN DO NÚCLEO RURAL DO VILARIÑO (OLEIROS) 1. MEMORIA INFORMATIVA.1.1.–INTRODUCIÓN. O presente documento, formulado polo Concello de Toques, desenvolve aqueles aspectos que configuran a modificación puntual do Plan Xeral de Ordenación Municipal (en diante, PXOM) para a redelimitación do núcleo rural do Vilariño, localizado na parroquia de Oleiros.1.2.–ANTECEDENTES. O concello de Toques conta para a súa ordenación urbanística con Plan Xeral de Ordenación Municipal (en diante, PXOM), aprobado definitivamente con data do 21 de decembro de 2007 (DOG 22.01.2008; BOP 21.02.2008), ó abeiro da Lei 9/2002, do 30 de decembro, de Ordenación Urbanística e Protección do Medio Rural de Galicia (en diante, LOUPMRG), na súa redacción anterior ás modificacións establecidas pola Lei 2/2010, do 25 de marzo, de medidas urxentes de modificación da LOUPMRG. A día de hoxe, o PXOM atópase afectado pola entrada en vigor da Lei 2/2016, do 10 de febreiro, do solo de Galicia (en diante, LSG), e do Decreto 143/2016, do 22 de setembro, polo que se aproba o Regulamento da LSG (en diante, RLSG). A pesares da recente entrada en vigor do planeamento, formúlase a necesidade da elaboración dunha modificación puntual do mesmo, que permita unha nova delimitación do núcleo rural do Vilariño, parroquia de Oleiros (San Martiño), atendendo a unha motivación funcional, co obxectivo prioritario de actualizar a cartografía do planeamento en vigor, debido á existencia de erros cartográficos na representación e delimitación do citado núcleo rural, para adaptala á realidade existente a día de hoxe.1.3.–AXENTES. O promotor da modificación puntual do PXOM para a redelimitación do núcleo rural do Vilariño é o Concello de Toques. O redactor da presente modificación puntual do PXOM é a empresa Estudio Técnico Gallego, S. A., e o seu equipo de arquitectos e enxeñeiros.1.4.–IDENTIFICACIÓN DO NÚCLEO RURAL. O núcleo rural do Vilariño, localízase na parte central da parroquia de Oleiros (San Martiño), e na zona sur do termo municipal de Toques, nas proximidades dos núcleos de Mágoa ó oeste, Fondevila ó suroeste, O Xesteiro ó sueste, e Pazos ó norte. A súa delimitación figura no plano de clasificación C-16, e de ordenación do núcleo do Vilariño (06.12) do PXOM de Toques; asemade, o topónimo oficial do Vilariño aparece recollido no Decreto 189/2003, do 6 de febreiro, polo que se aproba o nomenclátor correspondente ás entidades de poboación da provincia da Coruña. Localízase na vertente oeste do Monte do Picón, polo que as pendentes son máis acusadas nas cotas máis altas, e máis suaves segundo nos achegamos á conca do río Furelos, que se atopa ó norte do núcleo. A estrutura viaria do núcleo consta dunha pista municipal, de ancho variable (tramo de 8 metros, e resto de tramos de 4 metros), sen beiravías, e sen sinalización. O asentamento está integrado por catro vivendas e varias edificacións adxectivas, pertencentes a dúas propiedades, con predominio da tipoloxía tradicional de pedra, atopándose todas en bo estado de conservación. Tendo en conta o sistema de asentamentos das Directrices de Ordenación do Territorio, considérase que O Vilariño pertence á categoría de núcleo mononuclear pouco compacto, xa que é un asentamento no que existe unha certa separación entre as distintas casas por pequenos anacos de terreos libres, pequenas hortas, a súa forma é tendente á circular e os seus límites son nítidos. Detalle do plano C-00 de clasificación xeral do solo do PXOM de Toques. De acordo co plano de clasificación C-16 do PXOM, o núcleo atópase incluído nas seguintes zonas de protección sectorial: – Zona de policía de leitos. – Contorno de protección dos seguintes elementos incluídos no Catálogo do PXOM:  AC-04: Pazo de Mazaira, cun grao de protección estrutural (nivel II).  CP-08: hórreo do Pazo de Mazaira, cun grao de protección estrutural (nivel II). – Zona de Especial Protección dos Valores Naturais (ZEPVN): Serra do Careón (ES014ENPR110078). – Zona de Especial Conservación (ZEC): Serra do Careón (ES014ZECES1110014). Detalle do plano C-16 do PXOM. O núcleo do Vilariño non dispón de redes de servizos municipais de abastecemento e saneamento, polo que as vivendas existentes dispoñen das súas instalacións privadas. A nivel parroquial os únicos servizos dotacionais existentes son o Campo da festa, localizado no núcleo da Eirexe, e a Escola unitaria, localizada no núcleo de Pazos; ademais da igrexa e o cemiterio parroquiais, ambos localizados tamén no núcleo da Eirexe. As dotacións principais do termo municipal (Casa do Concello, Centro escolar, Piscina municipal e Pavillón polideportivo) localízanse en Souto, parroquia da Capela, que é o núcleo considerado como capital do concello de Toques.1.5.–DESCRICIÓN DA SITUACIÓN ACTUAL. O núcleo rural do Vilariño está conformado principalmente polo Pazo de Mazaira, edificación civil tradicional inscrita no Catálogo arquitectónico do PXOM (AC-04 – Pazo de Mazaira), e varias edificacións anexas e construcións auxiliares, tales como alpendres e hórreos (CP-08 – Hórreo do Pazo de Mazaira), que foron rehabilitadas co paso dos anos (varias das actuacións non contaron coa preceptiva autorización do órgano autonómico competente en materia de protección do patrimonio. A delimitación actual do núcleo do Vilariño contén varios erros e imprecisións debidos á cartografía empregada para a redacción do PXOM. Se ven no plano de clasificación xeral C-16 (escala 1/5.000, realizados a partir da cartografía da Xunta de Galicia), aparecen todas as edificacións existentes realmente no núcleo, aínda que con incorreccións na superficie ocupada e colocación das mesmas, no plano de ordenación do núcleo rural 06.12, e no plano do modelo de asentamento poboacional 06.12 (escala 1/2.000, realizados a partir dos planos catastrais existentes no ano 2002), hai varias edificacións que non aparecen grafadas e que realmente existían no momento de redacción do PXOM, e o resto das edificacións aparecen igualmente con incorreccións na superficie ocupada e localización. Á vista destas incorreccións, procedeuse á realización da medición exhaustiva das edificacións existentes, ata unha escala de detalle de 1/500, escala claramente inferior ás empregadas normalmente neste tipo de documentacións urbanísticas, co obxecto de reflectir a realidade da maneira máis fielmente posible. Nos últimos anos, no entorno do Vilariño realizáronse diversas actuacións para acomodar o medio físico ás necesidades das edificacións existentes e dos seus habitantes. En primeiro lugar, modificouse lixeiramente o trazado da vía pública que cruza o núcleo, e que dá acceso ó Pazo de Mazaira, rectificando unha curva preexistente, de maneira que se formase unha distancia de protección entre o camiño e as edificacións do pazo. Compre lembrar que tanto o conxunto do pazo como o hórreo, lindeiros ó tramo rectificado do camiño, forman parte do Catálogo arquitectónico do PXOM, e a modificación realizada na vía tiña como obxectivo protexer as edificacións dos problemas derivados do tráfico rodado. Outro dos condicionantes que motivou o cambio no trazado foi a de realización de obras hidráulicas baixo a calzada coa finalidade de mitigar as inundacións que se producían neste viario, e que o impedían usar como vial de comunicación principal entre os veciños das diferentes aldeas da parroquia de Oleiros durante parte dos meses de inverno. En segundo lugar, modificouse o curso do río, de maneira que se formase tamén unha distancia de protección entre o río e as edificacións do pazo, igualmente, co obxectivo de protexer as edificacións dos problemas derivados da proximidade da auga ás cimentacións das construcións. Todas as modificacións realizadas, tanto do camiño, como do río, como as rehabilitacións das distintas edificacións que forman o conxunto do Pazo de Mazaira e do resto do núcleo do Vilariño foron realizadas logo da obtención das autorizacións administrativas oportunas a excepción das correspondentes ó órgano autonómico competente en materia de patrimonio cultural.2. MEMORIA XUSTIFICATIVA.2.1.–OBXECTO DA MODIFICACIÓN PUNTUAL. O vixente PXOM foi redactado nos anos 2002 e 2003, tomando como base a cartografía máis actualizada dispoñible nese tempo, concretamente, a información achegada pola Dirección Xeral do Catastro, a escala 1/2.000, e os planos cartográficos da Xunta de Galicia, a escala 1/5.000. O feito de non poder elaborar nese momento unha nova base cartográfica, máis adecuada para a redacción do planeamento municipal, e a pesares do coidado traballo de campo realizado polo equipo redactor, provocou a aparición de diversos erros repartidos polo concello, así como o seu arrastre en todo o proceso de aprobación do PXOM. Os erros carrexados das deficiencias na cartografía coa que se elaborou o PXOM, provocan que teña que modificarse a delimitación do núcleo do Vilariño, dado que existen varias construcións que non aparecen reflectidas na representación gráfica do PXOM, ou existen erros na súa localización. Así mesmo, preténdese reflectir a realidade das vías públicas existentes, e do entorno do núcleo. Como se explicará en apartados posteriores, e tal e como queda reflectido nos planos de información que se achegan no presente documento, existen diferenzas entre os distintos planos que completan o PXOM, sobre a existencia e localización de varias das edificacións que conforman o núcleo, de maneira que todos os inmobles incluídos no plano de clasificación C-16, non aparecen no plano de ordenación do núcleo 06.12, nin no de modelo de asentamento poboacional 06.12; e así mesmo, existen variacións nas respectivas localizacións das construcións. O obxecto da modificación puntual é a actualización dos planos do PXOM no núcleo rural do Vilariño, atendendo ás diferenzas existentes entre a realidade física e construída, e a cartografía da normativa, de maneira que dita realidade quede reflectida do xeito máis correcto posible. Ditas diferenzas fan imprescindible o reaxuste da delimitación actual do núcleo, de xeito que se adapte ó entorno existente, tal e como se establece no artigo 23 da LSG: 1. Constitúen o solo de núcleo rural as áreas do territorio que serven de soporte a un asentamento de poboación singularizado, identificable e diferenciado administrativamente nos censos e padróns oficiais que o planeamento defina e delimite tendo en conta o número de edificacións, a densidade de vivendas, o seu grao de consolidación pola edificación e, de ser o caso, a tipoloxía tradicional da súa armazón e das edificacións existentes nel.2. O planeamento, en congruencia co modelo de asentamento poboacional que incorpore no estudo do medio rural, delimitará os núcleos rurais do seu ámbito de aplicación atendendo ós parámetros anteriores, significadamente os antecedentes existentes de delimitacións anteriores, as súas peculiaridades urbanísticas e morfolóxicas e a súa capacidade de acollida da demanda previsible do uso residencial no medio rural. A definición do seu perímetro realizarase en función das condicións topográficas e da estrutura da propiedade e do seu nivel de integración nas dotacións e servizos existentes nel, nos termos previstos nesta lei, e axustaranse ás infraestruturas e pegadas físicas dos elementos naturais existentes, sendo necesario, se é o caso, prever a total urbanización e suficiencia das redes de dotacións, comunicacións e servizos. [.] En consecuencia, e en aplicación do devandito artigo 23 da LSG, a nova delimitación do núcleo rural do Vilariño ven referida ó tipo básico de NÚCLEO RURAL TRADICIONAL, que se caracteriza polas características morfolóxicas da tipoloxía tradicional das edificacións. Como se sinala na presente modificación puntual, a nova delimitación realízase en atención á proximidade das edificacións existentes, de modo que o ámbito presente unha consolidación edificatoria superior ó 50%; atendendo, ademais, ó parcelario e ás pegadas físicas existentes. Para evitar efectos adversos no entorno do núcleo rural, que está clasificado como Solo rústico de especial protección de espazos naturais, a presente modificación puntual reduce a superficie clasificada como solo de núcleo rural no PXOM, pasando de 7.884 m² a 7.337 m 2. De acordo coa normativa urbanística autonómica, e tal e como se xustifica de xeito máis detallado en parágrafos posteriores, a figura da modificación puntual é a axeitada para a resolución da problemática derivada dos desaxustes existentes entre o planeamento municipal e a realidade.2.2.–INTERESE PÚBLICO DA MODIFICACIÓN PUNTUAL. O interese público da redacción e aprobación da presente modificación puntual radica na posibilidade de perfeccionamento do PXOM de Toques, na súa exposición e interpretación das preexistencias, ó menos no ámbito concreto do núcleo rural do Vilariño e a súa contorna, adaptando e actualizando a súa cartografía á realidade física existente a día de hoxe. Debido ó grande número de imperfeccións reflectidas na documentación actual, faise necesaria unha nova delimitación do núcleo, atendendo ás disposicións da normativa urbanística vixente.2.3.–XUSTIFICACIÓN DA NOVA DELIMITACIÓN. A delimitación proposta ten como base as pegadas das preexistencias físicas da contorna do lugar, de acordo co artigo 23 da LSG e co artigo 33 do RLSG. Dado que o parcelario non funciona neste caso como condicionante, o límite ven a coincidir coas edificacións e camiños existentes, así como co leito primitivo do rego, localizadas ditas preexistencias nas zonas norte e oeste do núcleo; a delimitación da zona leste e sur defínese pola necesidade autoimposta de que a superficie clasificada como solo de núcleo rural sexa a mesma ou menor que a que está aprobada no PXOM, é dicir, 7.884m². O obxectivo desta imposición é non modificar o entorno do lugar do Vilariño, clasificado como solo rústico, na categoría de especial protección dos espazos naturais, e integrado na Rede Natura (Serra do Careón). En consecuencia de todo o exposto anteriormente, o alcance das alteracións resultantes neste núcleo fai necesaria a elaboración dunha modificación puntual do PXOM, que permita unha delimitación correcta do devandito núcleo rural.2.4.–GRAO DE CONSOLIDACIÓN E ORDENANZA APLICABLE. O artigo 23 da LSG establece que a delimitación dos núcleos rurais debe referirse a algún dos seguintes tipos básicos: a) Núcleo rural tradicional, caracterizado como tal en función das súas características morfolóxicas, da tipoloxía tradicional das edificacións, da vinculación coa explotación racional dos recursos naturais ou de circunstancias doutra índole que manifesten a vinculación tradicional do núcleo co medio físico no que se sitúa. A súa delimitación realizarase atendendo a proximidade das edificacións, os lazos de relación e coherencia entre lugares dun mesmo asentamento con topónimo diferenciado e a morfoloxía e as tipoloxías propias dos devanditos asentamentos e da área xeográfica na que se atopan (casal, lugar, aldea, rueiro ou outro), de modo que o ámbito delimitado presente unha consolidación pola edificación de, polo menos, o 50%, de acordo coa ordenación proposta e trazando unha liña perimetral que encerre as edificacións tradicionais do asentamento seguindo o parcelario e as pegadas físicas existentes (camiños, ríos, regatos, cómaros e outros). b) Núcleo rural común, constituído por aqueles asentamentos de poboación recoñecibles como solo de núcleo rural pola súa trama parcelaria ou o carácter tradicional do seu viario soporte pero que non presentan as características necesarias para a súa inclusión no tipo básico anterior. A súa delimitación deberá facerse en función das previsións de crecemento que o plan xeral estableza para o núcleo e tendo en conta que o ámbito delimitado deberá presentar un grao de consolidación pola edificación, de acordo coa ordenación urbanística que para el se prevexa no plan, igual ou superior a un terzo da súa superficie. Segundo o establecido polo órgano autonómico competente en materia de patrimonio cultural, está prohibida a segregación da finca do Pazo de Mazaira. De cara a acadar a consolidación necesaria superior ó 50% procede modificar a normativa do PXOM, prohibindo a segregación de fincas no núcleo de Vilariño, de xeito que, con esta disposición, se cumpra a consolidación mínima do 50% indicada na lexislación do solo vixente. Asemade, cúmprense o resto das condicións establecidas no artigo para a consideración do núcleo do Vilariño como núcleo rural tradicional. En consecuencia, e tal e como xa se indica no punto 2.1 da presente memoria, na delimitación proposta para o núcleo rural do Vilariño resulta de aplicación a ordenanza para núcleo tradicional (grao 1) do solo de núcleo rural (Título IX da Normativa do PXOM), coas modificacións incorporadas á presente modificación puntual 2.5.–NATUREZA DO PROCEDEMENTO QUE SE FORMULA. A lexislación urbanística vixente establece claramente os supostos de revisión e modificación do planeamento, entendendo que a alteración das determinacións do PXOM estímase como modificación do mesmo, aínda cando dita alteración carrexe trocos illados na clasificación ou cualificación do solo. Tendo en conta o alcance e o contido da actuación que se formula, que se delimita nos seguintes apartados desta memoria, estímase que debe ser considerada como unha modificación puntual do vixente PXOM de Toques, xa que non se adoptan novos criterios respecto da estrutura xeral e orgánica do territorio, ou da clasificación do solo motivada pola elección dun modelo territorial distinto, nin se deron novas circunstancias demográficas ou económicas que incidan substancialmente sobre a ordenación, nin se produciu o esgotamento da capacidade do núcleo, supostos estes nos que habería que formular unha revisión. O procedemento do modificación dos instrumentos de planeamento urbanístico queda definido no artigo 83 da LSG e, máis concretamente, no artigo 200 do RLSG, no que se indica o seguinte: 6. No caso das modificacións do planeamento xeral que teñan por obxecto a delimitación do solo de núcleo rural de acordo co establecido no artigo 23 da LSG, e o artigo 34 deste regulamento, tramitaranse seguindo o procedemento establecido no artigo 78 da dita lei e 191 deste regulamento (artigo 83.6 da LSG). O mesmo procedemento será de aplicación para o suposto de modificacións das delimitacións de núcleos rurais, así como as que afecten ás súas ordenanzas reguladoras.2.6.–CONTIDO DA MODIFICACIÓN PUNTUAL.2.6.1. Textos do PXOM que se modifican. Os axustes que se formulan na presente modificación puntual supoñen a modificación do artigo 9.2.6. do PXOM vixente de cara a axustar as posibilidades de parcelar as fincas á consolidación edificatoria.2.6.2. Planos do PXOM que se modifican. Modifícanse os seguintes planos: – Plano de clasificación C-16 (escala 1/5.000). – Plano de modelo de asentamento poboacional 06.12 (escala 1/2.000) – Plano de ordenación 06.12 do núcleo do Vilariño (escala 1/2.000). De maneira que se reflicte a nova delimitación do núcleo rural do Vilariño. A tal efecto, apórtanse planos coa nova delimitación sobre os do PXOM, e outro coa nova proposta de delimitación trasladada sobre cartografía actualizada 1/5.000 do entorno do núcleo do Vilariño. Asemade, en cumprimento do Informe Ambiental Estratéxico, e tal e como queda explicado no punto 2.7 do presente documento, modifícase a ficha do catálogo do PXOM correspondente ó Pazo de Mazaira e engádese unha nova: – CP-25: hórreo no Vilariño.2.7.–TRAMITACIÓN. Con data de decembro de 2016, xunto co documento de avance da Modificación Puntual, elaborouse o documento de avaliación ambiental estratéxica, para a súa tramitación ante a Dirección Xeral de Calidade Ambiental e Cambio Climático da Consellería de Medio Ambiente e Ordenación do Territorio. En cumprimento do artigo 60 da LSG, con data do 5 de xuño de 2017 (DOG nº105), publicouse a Resolución do 5 de maio, pola que se formula o informe ambiental estratéxico da Modificación Puntual do PXOM do Concello de Toques para a redelimitación do núcleo rural do Vilariño (Oleiros), mediante a que se decidiu non someter o expediente ao procedemento de avaliación ambiental estratéxica ordinaria. Segundo a resolución, foron realizadas consultas ós seguintes organismos: – Dirección Xeral de Ordenación do Territorio e Urbanismo. – Instituto de Estudos do Territorio. – Dirección Xeral do Patrimonio Cultural. – Dirección Xeral de Pesca, Acuicultura e Innovación Tecnolóxica. – Augas de Galicia. – Dirección Xeral de Patrimonio Natural (recibido fóra do prazo de consultas). O presente documento de aprobación inicial debe considerar a totalidade das observacións incluídas nos informes sectoriais emitidos. Dirección Xeral de Ordenación do Territorio e Urbanismo. A redelimitación do núcleo rural con base nunha información cartográfica máis precisa, respectando os criterios legais de identificación e delimitación do solo de núcleo rural, pode fundamentar unha modificación do plan xeral. Non obstante, con respecto ó contido do proxecto, deberase ter en conta as seguintes cuestións:  O proxecto ha ter o contido indicado no artigo 190 do RLSG (artigo 189.3 do RLSG), adaptado ao alcance da proposta.  Corrixirase e completarase a información sobre as edificacións existentes (superficie, antigüidade, carácter.). Consta a inexistencia dalgunha delas na época da elaboración do plan xeral (como pode observarse na fotografía de Google Earth de 2003 ou se deduce comparando os planos I04 e A01 do documento ambiental estratéxico achegado), feito incompatible coa súa consideración como tradicionais.  O proxecto establecerá claramente as ordenanzas do plan xeral que lle son de aplicación ó núcleo (grao 1 exclusivamente, ou grao 1 e 2 nos ámbitos que se definan) e, conforme a estas, xustificará que acada o grao de consolidación do 50% esixido polo artigo 23 da LSG. No presente documento quedan emendadas as observacións indicadas: a memoria do proxecto incorpora o contido indicado no artigo 190 do RLSG, completouse e corrixiuse a información sobre as edificacións existentes, e estableceuse o grao de consolidación do núcleo, polo que queda definida a ordenanza de solo de núcleo rural aplicable no núcleo. Instituto de Estudos do Territorio. A nova delimitación do núcleo rural non implica ningunha intervención sobre a contorna e axústase máis á realidade morfolóxica do conxunto de Vilariño; por conseguinte, a modificación puntual proposta non suporá efectos paisaxísticos significativos na paisaxe da contorna. Dirección Xeral de Pesca, Acuicultura e Innovación Tecnolóxica. As actuacións comprendidas no dito proxecto non é previsible que teñan impacto nas actividades competencia desta Dirección Xeral. Dirección Xeral de Patrimonio Natural. Estímase que a escasa entidade do ámbito afectado supón unha limitada afección aos elementos da biodiversidade e da paisaxe presentas na zona e, como consecuencia da modificación urbanística proposta, non son esperables afeccións apreciables sobre os valores ambientais (hábitats e/ou especies de interese para a conservación) presentes na zona, en relación á situación preoperacional. Dirección Xeral do Patrimonio Cultural. No punto 3 do informe, sobre medidas protectoras e correctoras, indícase que, deberase incorporar unha prospección para a detección de elementos do patrimonio cultural non identificados no Inventario de patrimonio cultural de Galicia, con especial incidencia sobre o patrimonio etnográfico e arqueolóxico. Toda vez identificados, deberanse delimitar os bens e o seu contorno de protección para a súa inclusión no catálogo e a súa representación nos planos de ordenación. A estes efectos, destácase que ademais do hórreo catalogado (CP-08), hai outro hórreo de tres vans que non goza de ningunha protección. De acordo co artigo 91.3 da LPCG, deberase identificar este hórreo e analizar os seus posibles valores patrimoniais, para proceder á súa inclusión no catálogo do plan xeral. Deberase delimitar, ademais do ben, o seu contorno de protección e redactar a correspondente ficha. Unha vez realizada a prospección, e tendo en conta as reducidas dimensións do núcleo, só se atopou o hórreo ó que se fai referencia no informe da Dirección Xeral do Patrimonio Cultural. O hórreo consta de tres claros, con pes, tornarratos e columnas de pedra, sendo o resto da estrutura de madeira, e cubrición de tella curva a dúas augas; responde ó estilo mahía. A día de hoxe, atópase nun mal estado de conservación. Á vista das súas características tipolóxicas, considérase que ten un valor patrimonial importante, polo que debe ser incluído no Catálogo do PXOM. En consecuencia, crearase unha nova ficha, e determinarase o seu contorno de protección, en cumprimento da Lei 5/2016, do 4 de maio, do patrimonio cultural de Galicia. Augas de Galicia. No informe indícase que deberase completar a documentación do modificación puntual do seguinte xeito: – Con respecto ás zonas protexidas, indícase que no ámbito da actuación atópanse as seguintes zonas protexidas incluídas no Catálogo de Zonas Protexidas do Plan Hidrolóxico Galicia Costa (RD 11/2016, do 8 de xaneiro):  Zona de Especial Protección dos Valores Naturais (ZEPVN): Serra do Careón (ES014ENPR110078). Protección a nivel estatal ou autonómico.  Zona de Especial Conservación (ZEC): Serra do Careón (ES014ZECES1110014). Protección a nivel europeo. Deberanse recoller as zonas protexidas, e no seu caso, atender ás limitacións de usos establecidas para cada unha destas zonas no PHGC, de cara a preservar o bo estado das masas de auga e do medio hídrico. En todo caso, deberase ter en conta a presenza de humedais ou outras zonas húmidas no desenvolvemento da actuación, adoitando as medidas precisas par a súa preservación. – Con respecto ás zonas inundables, indícase que no ámbito de actuación non se atopan Áreas de Risco Potencial Significativo de Inundación (AARPSI) fluviais codificados por Augas de Galicia; non obstante, sinálase que poden existir outros cursos fluviais nos que estas zonas non estean estudadas por esta entidade e, ademais da zona de fluxo preferente, teñan chairas de inundación asociadas. Para coñecelas, o promotor deberá elaborar o correspondente estudo hidráulico de detalle. – Con respecto ó abastecemento e saneamento, indícase o seguinte:  Deberase aclarar a forma de abastecemento e saneamento do núcleo rural, incluíndo unha descrición das características das redes e a súa representación gráfica.  Deberase engadir copia da resolución dos títulos administrativos de recoñecemento do dereito de uso privativo por disposición legal ou concesión existentes no núcleo do Vilariño. Tal e como se indica no informe, elaborarase un estudo hidráulico de detalle da zona, no que se incluirá toda a información sobre zonas protexidas e inundables. O núcleo do Vilariño non dispón dos servizos municipais de abastecemento e saneamento, polo que ditos servizos están resoltos mediante actuacións privadas. A estes efectos, realizouse solicitude ós veciños do núcleo para a achega dos seus títulos de dereito. Logo de introducidas as pertinentes modificacións no documento de tramitación, procedeuse á aprobación inicial deste, o cal se elevou a Pleno do 17 de agosto de 2017, abríndose un período de exposición ó público de 2 meses segundo anuncio no DOG de 29 do mesmo mes. Durante o período de exposición ó público tamén foron solicitados os preceptivos informes sectoriais. A Dirección Xeral de Patrimonio Cultural emite informe ó respecto deste documento en data de 15 de decembro de 2017, indicando as seguintes cuestións: O mencionado informe tren resolución desfavorable, motivado nas seguintes cuestións: 1. Deberá indicarse se o hórreo que se engade ó catálogo no novo documento ten a consideración de Ben de Interese Cultural (BIC) A este respecto infórmase que, logo dunha minuciosa inspección visual, non se atopou ningún indicio visible para determinar a antigüidade do hórreo. Tampouco existe documentación nin escrita nin gráfica que acredite a súa antigüidade. Analizados os existentes no contorno observouse que o hórreo en cuestión ten características similares ás do Pazo de Mazaira, aínda que cun número menor de vans. Tendo en conta que ó hórreo do Pazo de Mazaira non lle foi aplicada a consideración de BIC, enténdese que esta categoría tampouco debería estenderse ó novo hórreo catalogado. Esta xustificación incorpórase á ficha do catálogo deste elemento.2. Non se considera xustificada a modificación do trazado do camiño existente que o afasta do muro de peche e hórreo, “entendendo que as modificación non teñen en conta as características do conxunto protexido e a súa relación co contorno, ó cambiar o carácter do ámbito, a configuración da parcela, o sistema de acceso (.)”. A este respecto compre informar que a modificación de planeamento que se está a levar a cabo trátase dun paso previo que habilite a posible legalización perante a DX de Patrimonio Cultural, das actuacións realizadas sen as preceptivas autorizacións. Sen a aprobación desta modificación puntual as actuacións levadas a cabo non serían legalizables urbanísticamente. A este respecto, dentro das alternativas que se analizaron, a consistente en devolver o trazado do viario ó seu estado orixinario foi rexeitada, posto que un dos condicionantes que motivou o cambio no trazado foi a de realización de obras hidráulicas baixo a calzada coa finalidade de mitigar as inundacións que se producían neste viario, e que o impedían usar como vial de comunicación principal entre os veciños das diferentes aldeas da parroquia de Oleiros durante parte dos meses de inverno. Non obstante, e de cara á preservación das características orixinais do elemento protexido imporase na ficha do catálogo a condición de que o espazo entre o novo trazado do vial e o muro do pazo será considera como espazo libre privado, libre de calquera construción, debendo eliminarse o muro de peche executado sen autorización, aínda que se poderán colocar elementos puntuais que impidan o acceso de vehículos a este espazo. A colocación deste elemento deberá contar coa autorización da D. X. de Patrimonio Cultural. Por outra banda, na marxe oposta do vial, por mor do novo trazado, foi executado un pequeno muro de contención de algo menos dun metro de altura, para conter o terreo na nova situación viaria. O muro preséntase a día de hoxe en formigón visto. Na súa parte superior colócase un muro de peche de parcela executado en malla metálica electrosoldada. Ningunha das actuación ten autorización da D. X. de Patrimonio Cultural. Imporase na ficha do catálogo do pazo, dentro das obras a realizar con carácter urxente, a necesidade de reformular tanto o muro de contención como o peche, con materiais más axeitados ó contorno. Esta actuación deberá contar coa autorización da D. X. de Patrimonio Cultural.3. Non se considera xustificada a modificación do trazado e canalización do regato existente, incidindo en que as obras se levaron a cabo sen a preceptiva autorización da D. X. de Patrimonio Cultural. Ó respecto deste apartado indícase a mesma cuestión na que se incidía no punto anterior; que a modificación puntual de planeamento non se considera máis que un paso previo que habilite a posibilidade de legalización posterior das obras executadas sen autorización, e que en ningún caso constitúe unha legalización “de facto”. Polo tanto procede modificar a ficha do catálogo referente ó Pazo de Mazaira, que figura no PXOM, enumerando as obras que se realizaron, tanto no ben protexido, como no seu contorno de protección, sen a preceptiva autorización da D. X. de Patrimonio Cultural e obrigando á súa legalización, coa preceptiva autorización do órgano competente, ou procedendo á reposición da legalidade se estas non resultasen legalizables.4. Deberá reducirse o ámbito que se reclasifica como núcleo rural nos terreos inmediatos ós elementos protexidos para que a MP non implique posibilidade de novas edificacións segundo a normativa de núcleo rural. Modifícase a delimitación do solo de núcleo rural eliminando a zona marcada na imaxe axunta.5. Deberase modificar a consideración da edificación adxectiva situada ó noroeste do pazo considerándoa edificación non tradicional. Modifícase a cualificación desta edificación considerándoa construción auxiliar ou alpendre moderno (AM segundo a codificación do PXOM). 6. Deberá modificarse o plano de consolidación pola edificación, de xeito que a parcela do pazo non figure como reparcelable en tres novas parcelas, cuestión non autorizable segundo a lexislación de patrimonio. Procede modificar o plano de xustificación do grao de consolidación pola edificación considerando como parcela única, indivisible, a parcela do pazo. En relación co anterior, e de cara a manter o grao de consolidación por riba do 50% esixible legalmente, modificarase a ordenanza de solo de núcleo rural prohibindo as segregacións das parcelas vacantes no núcleo de Vilariño. Esta modificación repercutirá positivamente no contorno de protección dos elementos protexidos.7. Deberá aclararse a eliminación do camiño que figura no PXOM vixente entre a finca do Pazo e a vivenda tradicional contigua. O PXOM fixou aliñacións no espazo existente entre a parcela do pazo e a vivenda tradicional contigua polo linde suroeste en base á cartografía catastral existente no momento da súa redacción, a cal recollía a existencia dun camiño público. Da análise da realidade física, das escrituras de propiedade, así como de reunións mantidas coa propiedade das dúas fincas afectadas, resultou que o camiño marcado nos planos de catastro non é público. Por outra banda o camiño fixado en catastro non ten continuidade con outros camiños públicos, nin dá acceso a máis fincas que as dos dous propietarios afectados por el. Tendo en conta estas cuestións, carece de sentido a fixación de aliñacións, nun camiño que non resulta tal e que carece de utilidade pública. A proposta da modificación puntual é a eliminación desas aliñacións, o que repercute positivamente na zona protexida. Non obstante incluirase na ficha do catálogo do pazo que as obras de adecuación dese espazo carecen de autorización da DX de Patrimonio Cultural e que deberá legalizarse, coa autorización deste organismo.2.7.–CONTIDO DO DOCUMENTO. En cumprimento das determinacións da LSG e do RLSG, o presente documento de modificación puntual está integrado polos seguintes documentos: – Memoria. – Normativa. – Planos.3. NORMATIVA E TRAMITACIÓN.3.1.–DISPOSICIÓNS XERAIS.3.1.1.–Marco legal. A presente modificación puntual redáctase de conformidade coa LSG, o RLSG, e co actual PXOM de Toques.3.1.2.–Ámbito de aplicación. Constitúe o ámbito de aplicación da presente modificación puntual, os terreos delimitados nos planos seguintes: – Artigo 9.2.6. da normativa do PXOM de Toques (modificado) – Plano de clasificación C-16, que se substitúe polo plano C-16.1. – Plano de modelo de asentamento poboacional 06.12, que se substitúe polo plano 06.12.1. – Plano de ordenación do núcleo 06.12, que se substitúe polo plano 06.12.1. – Ficha AC-04: Pazo de Mazaira (modificada) – Ficha CP-25: hórreo no Vilariño.3.1.3. Contido. Artigo 9.2.6.–Condicións da edificación. Modificado.1. As novas edificacións que se pretendan emprazar nos núcleos rurais identificaranse coas características propias do lugar e estarán encamiñadas a consolidar a trama rural existente. Todas elas cumprirán as seguintes condicións: a) A parcela mínima edificable non será inferior a 300 metros cadrados na delimitación do núcleo tradicional (grao 1) salvo casos excepcionais debidamente xustificados de parcelas inferiores ubicadas entre outras xa edificadas que imposibiliten alcanzar a parcela mínima. No núcleo rural disperso (área de expansión) (grao 2), a parcela mínima edificable non será inferior a 600 metros cadrados. Condicións de segregación. –Para novas segregacións en núcleo tradicional e para a redacción dos Plans Especiais de Protección e Mellora do Medio Rural, fronte mínimo de 12 m cos lindieros o máis rectos e ortogonais posible. No núcleo do Vilariño, parroquia de Oleiros, debido ás afeccións patrimoniais, prohíbese expresamente a realización de segregacións sobre o parcelario orixinario que dean lugar a aparición dun número maior de parcelas. De modo xenérico a franxa de parcela afectada pola fixación de aliñacións será de cesión gratuíta ó concello salvo a existencia de peches tradicionais de pedra, non computando polo tanto ós efectos do cumprimento das condicións de parcela. b) Edificabilidade: Grao 1: 0,60 m 2/m 2, sobre parcela neta, para o conxunto dos usos. Grao 2: 0,40 m 2 /m 2, sobre parcela neta, para o conxunto dos usos. Non computarán os semisotos que sobresaian un metro como máximo sobre a rasante do terreo, sempre e cando se destinen a garaxe, instalacións da vivenda ou trasteiros de menos de 10 m 2. Os garaxes, trasteiros, alpendres e outras dependencias anexas á vivenda non computarán edificabilidade, pero si o farán para calcular a ocupación. Para iso deberán cumprir os requirimentos de galpóns e construccións auxiliares indicados no título VI da presente normativa. c) Ocupación máxima: Grao 1: 50%. Grao 2: 30%. Fican exentos do cumprimento dos parámetros anteriores aqueles casos, dentro da delimitación do Solo de Núcleo Rural Tradicional, nos que se demostre a imposibilidade física diso por tratarse de parcelas entre medianeiras existentes sen posibilidade de ampliación ou por se tratar de soares froito dun derrube previo, sempre e cando na propia parcela sexa posible erguer construccións aptas para o uso permitido a que se destine. d) As características estéticas e constructivas e os materiais, cores e acabados serán acordes coa paisaxe rural e coas construccións tradicionais do asentamento. En tal sentido esixiranse os seguintes condicionantes: – Volumetría. –Estará constituída por un volume principal de planta preferentemente rectangular ó que se poderán adosar outros en planta baixa que en todo caso se integrarán na prolongación da cuberta do piso superior. En plantas altas permítese a construcción de balcóns de tipo corredor e galerías. – Paramentos verticais. –Utilizarase como acabado preferente o revestimento continuo de morteiro para tódalas fachadas en cores brancas ou claras. Permítese como segunda solución o emprego da pedra, debendo ser, de acordo co entorno, de cachotería de pizarra. Nos casos excepcionais e xustificados pódese usar outro tipo de solución constructiva en pedra, madeira en revestimentos ou outro tipo de materiais que cumpran a mesma función (metal, formigón, tramas metálicas prefabricadas, etc.) En todo caso recházanse os acabados brillantes ou reflectantes. – Forma e dimensión dos ocos. –Os ocos serán rectangulares de dimensión preferente vertical ou cadrados. Esta condición non será esixible para grandes cristaleiras en galerías tanto en planta baixa como en planta alta. – Carpinterías. –O material empregado nas carpinterías será preferentemente a madeira. Tamén se poderá usar o aluminio con acabado lacado en cores distintas do branco. Prohíbese, salvo autorización previa do concello o uso de aluminios en acabados metálicos (anodizados, pulidos, etc.) – Corpos anexos. –As mesmas condicións rexerán para os corpos anexos, contiguos ou separados da vivenda. e) O volume máximo da edificación será similar ao das edificacións tradicionais existentes no núcleo rural. No caso de que resulte imprescindible superalo por esixencias do uso ou actividade, deberase descompoñer en dous ou máis volumes conectados entre si, co fin de adaptar as volumetrías ás tipoloxías tradicionais propias do medio rural. En todo caso, deberanse adoptar as medidas correctoras necesarias para garantir o mínimo impacto visual sobre a paisaxe e a mínima alteración do relevo natural dos terreos. Neste sentido fíxase unha superficie máxima de referencia de 200 m 2 por planta. f) A altura da edificación non excederá de planta baixa e piso, nin dun máximo de 7 metros medidos na forma establecida na presente normativa. g) A cuberta terá unha pendente igual ou inferior á media das existentes no asentamento, nunca superior a 40º, e estará formada por planos continuos sen quebras nas súas vertentes. Permítese o aproveitamento baixo cuberta, como prolongación da vivenda inferior, recibindo a súa iluminación e ventilación polos testeiros e por xanelas inclinadas situadas no plano das vertentes das cubertas. De acordo coa tipoloxía da zona os materiais a utilizar no remate da cubrición será tella cerámica formato árabe. De modo excepcional e xustificado suficientemente poderá utilizarse outros materiais previa autorización do concello. Quedan prohibidas as mansardas ou bufardas. A altura máxima de cumieira será de 3,50 m sobre a altura máxima permitida. h) Para as novas construccións a tipoloxía edificatoria será illada, excepto casos de edificación conxunta, onde poderán apegarse ata un máximo de tres. Nas parcelas lindantes con edificacións existentes de carácter non tradicional construídas sobre o lindeiro común será obrigatorio o adose. A separación a lindeiros, caso de producirse non será nunca inferior a 3 metros. Para as novas construccións serán obrigatorios, salvo en aliñacións estables ou consolidadas, os recuamentos mínimos en relación ás vías de acceso fixados nos planos de ordenación dos núcleos rurais, que en todo caso deberán separarse un mínimo de 4 metros do eixo da vía ou 1,5 m do borde do pavimento. i) Para autorizar as edificacións esixirase ter resoltos, con carácter previo e a costa do promotor, alomenos os servicios de acceso rodado, fornecemento de auga, evacuación e tratamento das augas residuais e subministro de enerxía eléctrica ou, noutro caso, garantir a execución simultánea coa edificación. k) A instalación de invernadoiros con destino exclusivo ao uso agrario que se instalen con materiais lixeiros e facilmente desmontables non estará suxeita ás condicións de edificación establecidas neste artigo. En todos aqueles conceptos e determinacións non recollidos na modificación puntual, serán de aplicación as disposicións xerais do PXOM de Toques, e complementariamente, as disposicións de carácter vinculante da LSG, ou calquera normativa xeral que a modifique ou substitúa. A presente modificación puntual contén todas as precisións necesarias, tendo en conta o obxecto da mesma, establecidas na vixente lexislación do solo.4. PLANOS. DOCUMENTO DE APROBACIÓN INICIAL. I_01 Delimitación actual do PXOM, Plano de Clasificación (e: 1/5.000). I_02 Delimitación actual do PXOM, Plano do modelo de asentamento poboacional (e: 1/2.000). I_03 Delimitación actual do PXOM, Plano de ordenación do núcleo rural (e: 1/2.000). I_04 Estado do contorno no momento da aprobación do PXOM (e: 1/500). I_05 Plan Director da Rede Natura 2.000 (e: 1/5.000). MP_01 Estado actual das edificacións do contorno (e: 1/500). MP_02 Reportaxe fotográfica (e: 1/500). MP_03 Nova proposta de delimitación sobre foto aérea (e: 1/500). MP_04 Clasificación xeral do solo e sistemas xerais C-16 (e: 1/5.000). MP_05 Modelo de asentamento poboacional 06.12 (e: 1/2.000). MP_06 Ordenación do núcleo rural do Vilariño 06.12 (e: 1/2.000). MP_07a Catálogo arquitectónico (CP-25). MP_07b Catálogo arquitectónico (AC-04). MP-08 Xustificación do grao de consolidación. PLANOS Ortofotografía actual Orotofotografía 1956 En Toques, a 14 de xuño de 2019 O ALCALDE EN FUNCIÓNS. Asdo. Miguel Ángel Buján Varela